《赴慧日寺途中寄缪同知 其一》
元代·克新

舟楫南来处处过，海隅东去奈愁何。蓼花带雨红连渚，黍穗迎秋翠委波。

半日帆樯行柳末，一天风月宿芦科。道逢遗老询时事，惟说州侯惠爱多。

作者简介：元明间僧。江西鄱阳人，字仲铭，号雪庐，俗姓余。初业儒，后为佛学。洪武初，奉诏招谕吐蕃。为文自称“江左外史”。有《南询稿》、《雪庐稿》。